**Razpis kandidacijskega postopka za volitve organov združenja siBIM- Slovensko združenje za informacijsko modeliranje v gradbeništvu za obdobje 2019-2023**

Sedanjim članom Upravnega odbora (UO), Nadzornega odbora (NO) in Častnega razsodišča (ČR) poteče štiriletni mandat z možnostjo podaljšanja. Skladno s [Statutom Združenja siBIM](http://sibim.si/f/docs/dokumenti/Statut_Zdruzenja_siBIM.pdf) se za člane UO, NO in ČR izvede kandidacijski postopek ter imenovanje na seji OZ.

Člani siBIM lahko podajo predlog kandidata za člana UO, NO in ČR:

* kandidate lahko predlagajo člani siBIM, ki so najkasneje en dan pred sejo OZ oddali pristopno izjavo,
* samokandidatura je dovoljena,
* če je član siBIM pravna oseba, jo zastopa ena pooblaščena oseba pravne osebe,
* vsak član siBIM lahko poda predlog za enega člana UO, NO in ČR.

# Organi, za katere poteka kandidacijski postopek in njihovo število

Kandidacijski postopek se razpisuje za naslednje organe:

* Upravni odbor – za 7 do 9 članov (za predsednika, podpredsednika, sekretarja in 4 do 6 članov)
* Nadzorni odbor – za 4 člane
* Častno razsodišče – za 3 člane

# Mandatna doba

Mandatna doba organov je 4 leta in traja od 2019 do 2023.

# Pogoji za kandidiranje

## Splošna pravila za kandidiranje:

Kandidat je lahko vsak, ki izpolnjuje splošne in posebne pogoje.

Kandidacijski komisiji mora biti predloženo kandidatovo soglasje h kandidaturi za posamezno funkcijo ter dokazila o izpolnjevanju splošnih in posebnih pogojev do 15. marca 2019. Soglasje pomeni zavezo za sposobno in vestno izpolnjevanje fukcije, za katero kandidira.

Kandidatura se prekine s pisnim umikom soglasja, ki ga kandidat lahko predloži Kandidacijski komisiji najkasneje 10 dni pred zasedanjem skupščine.

## Splošni pogoji za kandidiranje

Kandidat za predsednika, podpredsednika, sekretarja, člana Upravnega odbora, člana Nadzornega odbora, člana Častnega razsodišča Združenja siBIM je lahko vsak polnoletni član združenja, ki ima poravnano članarino in, ki ni v kazenskem postopku oziroma ni bil pravnomočno obsojen za kaznivo dejanje zoper življenje, telo in premoženje.

Kandidat za predsednika siBIM je lahko kdor funkcije predsednika ni že opravljal dva mandata.

## Posebni pogoji za predsednika in podpredsednika siBIM

Kandidat za predsednika siBIM je lahko uveljavljen član združenja, ki med članstvom uživa zaupanje in ima strokovne in vodstvene sposobnosti za vodenje združenja. Predsednik siBIM je odgovoren za delovanje in zakonito poslovanje siBIM v skladu s Statutom in pravnim redom. Za svoje delo je odgovoren Upravnemu odboru in Občnemu zboru.

Kandidat za podpredsednika mora izpolnjevati pogoje, ki so določeni za predsednika siBIM.

# Predlaganje kandidatov

Predlogi kandidatov za predsednika, podpredsednika, člane Upravnega odbora, člane Nadzornega odbora in člane Častnega razsodišča se posredujejo na obrazcu, ki je priloga tega razpisa najkasneje do 15.3.2019 na [contact@sibim.si](mailto:contact@sibim.si).

V kolikor za posamezne funkcije ne bi bilo dovolj kandidatur, je kandidaturo možno predlagati na OZ.

# Predstavitev kandidatov

Kandidati za predsednika Združenja siBIM na OZ na kratko predstavijo lastno vizijo delovanja siBIM za mandatno obdobje 2019-2023.

# Izvedba volitev

Predsedujoči OZ na seji imenuje Komisijo za volitve (2 člana siBIM), ki evidentira kandidate in izvede volitve. Volitve so tajne. Vsak udeleženec OZ bo dobil volilni listek z imeni kandidatov.

V razpisu uporabljeni izrazi, zapisani v slovnični obliki moškega spola, so uporabljeni kot nevtralni in veljajo enakovredno za oba spola.

Kandidacijska komisija bo na podlagi prejetih vlog preverila ali kandidat izpolnjuje pogoje za kandidirano funkcijo.

Maribor, 11.3.2019

UO siBIM